SA se Spele-aanslag begin op die sokkerveldArgieffoto (theweek.com) Agt medaljes… Dit mag miskien nie na baie klink nie, maar Suid-Afrika kan dalk net in Rio de Janeiro hul grootste oes medaljes sedert die land se terugkeer na die Olimpiese Spele in 1992 huis toe bring. In Londen het die Suid-Afrikaanse atlete die ses medaljes van 2004 in Athene geëwenaar. Maar kyk ŉ mens na die beroepswedders, lyk dit tóg of Suid-Afrika nog ŉ medalje of twee kan losslaan wat nie algemeen verwag word nie. Die Spele begin Woensdag (al is die amptelike opening eers Vrydag) en Suid-Afrika se twee sokkerspanne speel albei – die vroue word volgens beroepswedders as die tweede swakste span beskou met Zimbabwe as die swakste. Die SA vroue speel teen Swede, terwyl die mans se eerste wedstryd Woensdag teen die gasheerland Brasilië is. Die mans se gouemedalje-wenkans is 66/1 en die telling teen Brasilië word as 0-3 voorspel. Verskillende, redelik gesaghebbende, mediavoorspellings meen Suid-Afrika sal slegs tussen vyf en sewe medaljes wen. Nie ŉ enkele een van die sewe beskou Wayde van Niekerk as ŉ wenner in die 400 m nie. Almal is dit egter eens dat hy wel ŉ medalje sal wen, hetsy dit silwer of brons is. Die enigste kans op ŉ Suid-Afrikaanse goue medalje, volgens die menings, is Caster Semenya in die 800 m vir vroue. Die beroepswedders beskou egter ook vir Van Niekerk, saam met Semenya, as moontlike wenners. Hulle wedpryse dui ook aan dat Chad le Clos (Vrydag, 200 m-vryslag), Cameron van der Burgh (Vrydag in die 100 m-borsslag) en die Blitsbokke (van 11-13 Augustus) silwer behoort te wen en dat Le Clos (Saterdag, 200 m-vlinderslag), die mans in die sculls-roei dubbels en die spiesgooier Sunette Viljoen bronsmedaljes sal wen. Vrydag trap Lous Meintjies en Daryl Impey hul fietse teen die wêreld se bestes in die padren. Hoewel Meintjies agste in die afgelope Tour de France was, word sy wenkans op ŉ geringe 150/1 geskat en Impey s’n op 200/1. Die Blitsbokke word deur nie een van die vernaamste “voorspellers” of die beroepswedders ŉ wenkans gegee nie. Hulle behoort volgens al die peilings ŉ bronsmedalje te wen met Fidji en Nieu-Seeland, in daardie volgorde, die spanne wat die eerste twee plekke sal vul. Die beroepswedders gee die Blitse en die All Blacks egter ŉ gelyke kans om die tweede plek in te neem. Die manssewes begin Dinsdag.